text: Kræftsyg kvinde kunne ikke få økonomisk hjælp
  20 marts 2012 kl. 08.20
  En 56-årig kvinde fra Horsens var syg af kræft i 10 måneder. Men hun kunne ikke få sygedagpenge.
  3F vil nu gå til ankestyrelsen med en sag om en kræftsyg kvinde.
  Den 56-årige Horsens-kvinde var gået ned med stress. Derfor fik hun sygedagpenge.
  Men så fik hun kræft - og så stoppede den økonomiske hjælp.
  Begrundelse: Man kan kun få sygedagpenge i 52 uger, og det havde kvinden fået.
  3F synes, at loven skal laves om.
  - Politikerne skal vide, her er et stort problem, siger Lene Schrøder Jensen fra 3F til P4 Østjylland.
  Den kræftramte kvinde - Margit Rasmussen - er idag klar til arbejdsmarkedet.
  - Det er jeg lykkelig for, men jeg mener ikke, det kan være rigtigt, at jeg skal miste 10 måneders indtægt, fordi jeg bliver ramt af kræft, siger Margit Rasmussen til P4 Østjylland.
  Hun har nu skrevet til beskæftigelsesminister Mette Frederiksen for at få lovgivningen lavet om.
  